10. การควบคุมภายใน

บริษัทฯ ให้ความสำคัญต่อการมีระบบการควบคุมภายในที่ดี
โดยมีสายงานตรวจสอบเป็นหน่วยงานหลักใน
การทบทวนและเสนอแนะระบบการควบคุมภายในให้มีความเหมาะสมเพียงพอต่อสภาพแวดล้อมที่เปลี่ยนแปลง
รวมทั้งมีการสอบทานประสิทธิผลของระบบการควบคุมภายในของบริษัทฯ และบริษัทย่อย
และติดตามให้มี การปรับปรุงแก้ไขข้อบกพร่องที่พบจากการตรวจสอบอย่างต่อเนื่อง
เพื่อเป็นการป้องกันความเสียหายที่อาจจะเกิดขึ้นกับบริษัทฯ และบริษัทย่อย
ดูแลรักษาทรัพย์สินให้มีการนำไปใช้อย่างมีประสิทธิภาพ และควบคุมดูแลการปฏิบัติงานในด้านต่างๆ
ให้เป็นไปตามกฎหมาย ข้อบังคับของทางราชการ และระเบียบปฏิบัติงานของบริษัท
ในขณะเดียวกันได้ให้ความสำคัญต่อข้อเสนอแนะหรือข้อคิดเห็นทั้งจากผู้สอบบัญชีและผู้ตรวจสอบของธนาคารแห่งประเทศไทย
เพื่อพัฒนาระบบการควบคุมภายใน การปฏิบัติงาน และการบริหารจัดการความเสี่ยงของบริษัทฯ
ให้มีประสิทธิภาพ และประสิทธิผลมากยิ่งขึ้น
นอกจากนี้เพื่อให้สายงานตรวจสอบมีความเป็นอิสระสามารถทำหน้าที่ตรวจสอบและ
ถ่วงดุลได้อย่างเต็มที่ บริษัทฯ
จึงกำหนดให้สายงานตรวจสอบรายงานผลการตรวจสอบโดยตรงต่อคณะกรรมการตรวจสอบ

ในการประชุมคณะกรรมการบริษัทฯ ครั้งที่ 2/2549 เมื่อวันที่ 23 กุมภาพันธ์ 2549
โดยมีกรรมการตรวจสอบ 3 ท่านเข้าร่วมประชุมด้วย
คณะกรรมการได้ประเมินระบบการควบคุมภายในโดยพิจารณาจากรายงานคณะกรรมการตรวจสอบ
และจากการประเมินผลการควบคุมภายในโดยคณะกรรมการบริหารและผู้อำนวยการอาวุโส
สายงานบัญชี ตามแบบประเมินของสำนักงานคณะกรรมการกำกับหลักทรัพย์และตลาดหลักทรัพย์
สรุปความเห็นว่า การควบคุมภายในของบริษัทฯ ในด้านต่างๆ ได้แก่ องค์กรและสภาพแวดล้อม
การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม
มีการควบคุมภายในที่รัดกุมเพียงพอในการที่จะป้องกันความเสี่ยงและความเสียหายที่อาจเกิดขึ้นกับบริษัทฯ
และบริษัทในกลุ่มธนชาต

รายงานจากคณะกรรมการตรวจสอบ

ในปี 2548 มีการแต่งตั้งกรรมการตรวจสอบแทนกรรมการที่ลาออก 1 ท่าน
ปัจจุบันกรรมการตรวจสอบของบริษัทเงินทุน ธนชาติ จำกัด (มหาชน) ซึ่งเป็นบริษัทแม่ในกลุ่ม
ประกอบด้วย

1. นายสมมาตร พูนภักดี ประธานกรรมการ

2. นางศิริเพ็ญ สีตสุวรรณ กรรมการ

3. นางจันทิมา จตุรภัทร์ กรรมการ

4. นายชัชวาลย์ จันทรรวงทอง เลขานุการ

5. นายชูศักดิ์ พัชรพงษ์ศักดิ์ ผู้ช่วยเลขานุการ

ในปี 2548 คณะกรรมการตรวจสอบมีการประชุมรวม 8 ครั้ง
โดยได้ประชุมร่วมกับสายงานตรวจสอบ และสำนักกำกับกฎระเบียบและข้อบังคับ
เพื่อพิจารณาแผนการตรวจสอบประจำปี รายงานการตรวจสอบหน่วยงานต่าง ๆ ของบริษัทเงินทุน
ธนชาติ จำกัด (มหาชน) รวมบริษัทในเครือที่ไม่มีคณะกรรมการตรวจสอบ
และประชุมร่วมกับผู้สอบบัญชี และสายงานบัญชี เพื่อพิจารณางบการเงินรายไตรมาส
และงบการเงินประจำปี

ผลจากการประชุมพิจารณาดังกล่าว คณะกรรมการตรวจสอบมีความเห็นว่า
การปฏิบัติงานของบริษัทถูกต้องตามกฎหมายและข้อกำหนดของทางการ
และถูกต้องตามคำสั่งและระเบียบปฏิบัติงานของบริษัทฯ
ไม่มีรายการที่ก่อให้เกิดความขัดแย้งทางผลประโยชน์
ระบบการปฏิบัติงานมีการควบคุมภายในที่รัดกุมเพียงพอ นอกจาก
ที่กล่าวคณะกรรมการตรวจสอบมีความเห็นว่า การจัดทำงบการเงินของบริษัทฯ
มีการเปิดเผยข้อมูลถูกต้องครบถ้วนเป็นที่เชื่อถือได้

ในด้านการบริหารความเสี่ยง คณะกรรมการบริษัทได้มอบหมายให้คณะกรรมการบริหารความเสี่ยง
และสำนักบริหารความเสี่ยงเป็นผู้รับผิดชอบดูแลเรื่องความเสี่ยงให้เป็นไปตามนโยบายและแนวทางการบริหารความเสี่ยงตามที่ได้รับอนุมัติจากคณะกรรมการบริษัท
คณะกรรมการตรวจสอบมีความเห็นว่า
ระบบบริหารความเสี่ยงของบริษัทได้กำหนดไว้ครอบคลุมทุกด้าน
และมีการติดตามปรับปรุงแก้ไขอยู่ตลอดเวลา นับได้ว่าเป็นระบบบริหารความเสี่ยง
ที่ทันกาลและมีประสิทธิภาพ

ในปี 2548 คณะกรรมการตรวจสอบได้ให้ความเห็นชอบให้สำนักงานเอินส์ท แอนด์ ยัง
เป็นผู้สอบบัญชี
ของบริษัทเนื่องจากเห็นว่าเป็นสำนักสอบบัญชีที่มีบุคลากรเพียงพอมีความรู้และประสบการณ์
รวมทั้งค่าสอบบัญชี เหมาะสม ในปี 2549
คณะกรรมการตรวจสอบเห็นสมควรให้บริษัทเสนอต่อผู้ถือหุ้นให้เป็นผู้สอบบัญชีต่อไป

ตลอดปี 2548 ที่ผ่านมา คณะกรรมการตรวจสอบได้ปฏิบัติหน้าที่
โดยได้รับความร่วมมือจากฝ่ายจัดการและเจ้าหน้าที่ทุกฝ่ายเป็นอย่างดี

(นายสมมาตร พูนภักดี)